b'\n_START_ARTICLE_\nPoplava informacij\n_START_PARAGRAPH_\nPoplava informacij ali informacijska eksplozija (tudi informacijsko preobilje ali informacijska zasi\xc4\x8denost, zasi\xc4\x8denost z informacijami) je hitro nara\xc5\xa1\xc4\x8danje koli\xc4\x8dine objavljenih informacij ali podatkov, posledi\xc4\x8dno tudi neizmerna raz\xc5\xa1irjenost informacij. Poudarek je na koli\xc4\x8dini in ne na kakovosti novonastalih informacij. Ob skokovitem nara\xc5\xa1\xc4\x8danju koli\xc4\x8dine dostopnih informacij se pojavljajo vedno ve\xc4\x8dje te\xc5\xbeave pri upravljanju z njimi, kar lahko privede do informacijske preoblo\xc5\xbeenosti (angl. information overload). Pojem "informacijska eksplozija" se je prvi\xc4\x8d pojavil v oglasu podjetja IBM v \xc4\x8dasniku The New York Times 30. aprila 1961, v slovenskem tisku pa je zveza "poplava informacij" prvi\xc4\x8d zapisana 1956.\n_START_SECTION_\nSoo\xc4\x8danje s poplavo informacij\n_START_PARAGRAPH_\nZaradi izobilja dostopnih informacij, se od 1970. let razvijajo tehnike pridobivanja znanja (relevantnih informacij) iz prekomerne koli\xc4\x8dine elektronskih informacij. Zdru\xc5\xbeevanje podatkovnih virov je lahko v pomo\xc4\x8d pri podatkovnem rudarjenju (angl. data mining).\n_START_SECTION_\nSorodni pojmi\n_START_PARAGRAPH_\nPojem "informacija" se v elektronskih medijih pogosto ena\xc4\x8di s "podatkom". Pojem "informacijska eksplozija" je primerljiv s konceptom poplave podatkov (angl. data flood) oz. poplave informacij. Oba koncepta temeljita na stalnem pove\xc4\x8devanju koli\xc4\x8dine elektronskih podatkov, ki so izmenjani v dolo\xc4\x8deni \xc4\x8dasovni enoti.\n_START_SECTION_\nIzzivi\n_START_PARAGRAPH_\nNeizmerno izobilje informacij prina\xc5\xa1a koristi na ve\xc4\x8d nivojih, vendar se v zvezi s tem porajajo skrbi glede zasebnosti, pravnih in eti\xc4\x8dnih smernic, filtriranja in to\xc4\x8dnosti informacij. Filtriranje je iskanje uporabnih (relevantnih) informacij v ogromni mno\xc5\xbeici podatkov. Primer filtriranja podatkov je npr. podatkovno rudarjenje. Zaradi velike koli\xc4\x8dine javno dostopnih podatkov je ote\xc5\xbeeno zagotavljanje anonimnosti ob\xc4\x8dutljivih podatkov. Prav tako je potrebno upo\xc5\xa1tevati pravne in eti\xc4\x8dne smernice, ki dolo\xc4\x8dajo, kdo je lastnik podatkov in kako pogosto ter za koliko \xc4\x8dasa jih mora obljavljati.'